Worcester F 80 Distinctiones

115 Lignum

Lignum. Quando aliquid potest fieri per potenciam et per iustitiam pulcrius vt fiat per iustitiam. Sicut patet in hiis qui ditantur, quorum aliqui ditantur per rapinam, aliqui per graues et iustos labores. Poterant namquam secundum Augustinum, Deus per solam potenciam reduxisse, genus humanum quod per fraudulenciam hostis abduxit. Sed vt decentius faceret, viam iustitie elegit, sic quoque vt qui per lignum vincerat per lignum quoque vinceretur. Igitur propter hanc pulcram iusticiam dicitur ei illud Jer. 31[:23]: *Benedicat tibi Dominus, pulcritudo iustitie*.

¶ Quoniam aliquid excedit singulariter in aliqua qualitate seu condicione solet denominari ab illa in abstracto, sicut et in concreto. Sicut multum falsus solet vocari illa falsitas.

¶ Et per oppositum Christus vocatur ipsa veritas, ita crux Christi vocatur pulcritudo, et signanter quia cum lignum decipiens pulcrum fuerit, secundum illud Gen. 3[:6]: *Pulcrum* visu, multum conueniens fuit vt lignum super quod est omnia pulchrum sit secundum illud Ezech. 31[:8]: *Omne lignum paradisi non est assimilatum pulcritudini eius.* Dicit Ysidorus, *Ethimologiarum,* 17, si genus ligetur ad ficum quantumcumque ferox mitescit, sic Dominus sub lege erat ferox, sed quando ligabatur ad lignum mansuescebat. Vnde dicit quedam historia (sed apocrifa), quodlibet lignum de cuius pomo gustauit Adam fuit ficus et quedam gloria super illud fecerunt sibi perizomata de foliis ficuum, dicit sic. Sic de quo peccauit de illo se operuerunt. Item dicit historia predicta quod de illa arbore surculus plantatus est, qui crescens in arborem postmodum succisus est et ad edificum templi Salomonis allatus. Quod videns regina Saba, id est, Ethiopie

/fol. 253rb/

cuius cunctas Saba vocatur. Predixit Salamoni quod in illo ligno aliquociens suspenderetur per quem gens Iudeorum destrueretur. Vnde ipse infoditur idem in terram profundissime. Quod tamen postmodum tempore passionis Dominice enatauit in probatica piscina secund Magistrum in *Historia* 3 Reg. Et iterum super euangelium.

¶ Super lignum onus portabatur, ignis ex ligno initritur, lignum licorem alterat, lignum nauigantes saluat.

¶ De primo, [1] Pet. [2:24]: *Peccata nostra ipse tulit in corpore suo super lignum*, peccata, id est, penam pro peccatis. Ibi est figura metonomia, vbi ponitur causa pro effectu. Huius rei figura precessit in Ysaac [Gen. 22:2-13] pro quo immolatus est aries, sed ipse euasit, sed Christus secundum carnem est passus.

¶ De secundo, ex lignis crucis debemus Diuini amorem in nobis accendere. Figura ad hoc, [3] Reg. 17[:12]: *En colligo duo ligna*. De hoc igne, Leu. 6[:12]: *Ignis in altari* meo *semper ardebit*.

De tercio, Eccli. 38[:5]: *Nonne a ligno indulcata est aqua amara*. Nota ibi *Historiam* Exod. quia per memoriam crucis dulcorantur seculi.

¶ De quatro,[[1]](#footnote-1) Sap. 14[:5]: *Exiguo[[2]](#footnote-2) ligno credunt[[3]](#footnote-3) homines animas suas, et transuntes mare per ratem liberati sunt.* Sicut patet de latrone cum Christo crucifixo quam volociter transiit ad paradisum. Ideo potest dici illud Sap. 14[:7]: *Benedictum lignum per quod fit iustitia*. Nam lignum vite est hiis qui apprehendunt eam. Sicut salus est fugitiuo apprehendere cornu altaris sicut patuit in Joab, [3] Reg. [2:28].

¶ Item, crux dicitur lignum vite et racione fructus quia ex fructu arbor nomen accipit. Olim crux solebat portare fructum corruptum, Deut. 21[:23]: *Maledictus* omnis *qui pendet in ligno*. Sed modo portat fructum vite. Ideo, racione effectus quia confert vitam non habentibus, Prou. 11[:30]: *Fructus justi lignum vite.*

¶ Item crux Christi copiosius reddidit quam lignum Ade recepit, et copiosior fuit emendo quam delictum. Et sic homo iuste recuperat per crucem vitam quam amiserat, [1] Pet. [2:24]: *Peccata nostra pertulit in corpore suo super lignum*.

¶ Tercio per lignum crucis vita conseruatur hiis qui habent vitam. In cuius signum auis volans visco et laqueo volat alte a terra expandendo alas ad modum crucis. Sic crux saluat hominem ei adherentem a visco

/fol. 253va/

carnalitatis a laqueo cupiditatis. Ideo merito dicitur lignum vite quod posuit Deus in medio paradisi, id est, ecclesie militantis et quisque possit eam attingere.

¶ Sed hic nota quod qui debeat habere vitam a cruce requiritur quod apprehendat crucem et ei adhereat. Sic videmus quod medicina quantumcumque[[4]](#footnote-4) efficax non sanat nisi natura cooperetur. Sic nec crux cuiuscumque afflictionis reddit vitam anime nisi voluntas acceptet. Exemplum de Antiocho, [2] Macc. 9[:5], qui quamuis dura pateretur non salluabatur. Nisi ergo homo iungat se arbori, non capiet de fructu eius, Cant. 7[:8]: *Ascendam in palmam, et apprehendam fructus ejus*. Ergo bone amice, ascende superius quia in superiori parte sunt maturiores et dulciores. Sic in incipiendo crucem, penitencie sunt fructus acerbi, sed in consummacione sunt fructus dulces. Hic nota quod diuites seculi libenter comedunt bonum fructum, sed inuite arborem ascendunt. Sed catus diligit piscem, sed non uult madefacere pedem.

¶ Circa tercium, nota quod cecus indiget ductore quem teneat per vestem uel per baculum. Sed genus humanum erat excecatum et ductor Christus in incarnacione quem oportet quod homo teneat aut per vestem innocencie quod si non possit saltem per baculum penitencie, Psal. [136:9]: *Beatus qui tenebit et allidet parvulos* suos *ad petram.* Hic aduertendum qui debet tenere. Adhereat cum pedibus affectionis et manibus operationis, alioquin si resoluat manum propter pruritum actus delecacionis facile poterit cadere.

¶ Item crux erat candidata ex membris virgineis, rubricata ex guttis sanguineis, illustrata titulo passionis.

1. quatro ] Lambeth, F 128 *corr.* secundo F 80. [↑](#footnote-ref-1)
2. Exiguo ] F 128, Lambeth *corr*. Ex igne F 80. [↑](#footnote-ref-2)
3. credunt ] F 128 *corr.* tradunt F80, Lambeth [↑](#footnote-ref-3)
4. quantumcumque ] F 128, Lambeth *corr.* quantum F 80. [↑](#footnote-ref-4)